הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 54, 2017-05-09 00:00

מכלוף מיקי זוהר: אני מתכבד לפתוח את הדיון בוועדה לצדק חלוקתי ושוויון חברתי.

מכלוף מיקי זוהר: הנושא היום הוא המשך דיון ביצירת צדק מוניציפלי באמצעות שינוי גבולות שיפוט של רשויות מקומיות - דיווח על הקמתן ופעילותן של ועדות חקירה גיאוגרפיות קבועות לשינוי גבולות וחלוקת הכנסות.

מכלוף מיקי זוהר: היום נקבל דיווח גם על המשך פעילות ועדות החקירה הגיאוגרפיות לשינוי גבולות והכנסות.

מכלוף מיקי זוהר: גברת שניצקי, בבקשה.

<שירי שניצקי: בפעם האחרונה דיווחנו על כך שבקרוב תוקמנה ועדות נוספות.

<שירי שניצקי: מאז הפעם האחרונה שהיינו כאן הוקמו שתיים באופן רשמי, גם הוועדה של ירושלים, יהודה ושומרון והשפלה, שזו ועדה שממש הוכרז על הקמתה לפני חג הפסח.

<שירי שניצקי: אנחנו מפרסמים את דבר ההקמה בעיתון ומאפשרים לרשויות המקומיות שנמצאות באזור הוועדה להגיב אודות הקמתה במשך 45 ימים, שטרם חלפו.

<שירי שניצקי: הם יחלפו בסוף מאי.

<שירי שניצקי: בתחילת יוני יתקיים איזשהו כנס של הסברה והשקה בנוכחותו של מנכ"ל המשרד, מרדכי כהן.

<שירי שניצקי: ממש היום בבוקר פורסמה המודעה של הוועדה השלישית שהוקמה, הוועדה של אזור המרכז.

מכלוף מיקי זוהר: מה עם אזור הדרום?

<שירי שניצקי: זאת הוועדה הבאה שלנו.

<שירי שניצקי: הוועדה באזור הדרום תהיה הוועדה הרביעית והיא תוקם ברגע שנקבל אישור מהלשכה המשפטית לסוגיית ניגודי העניינים של החברים שם.

<שירי שניצקי: כל הקמה שכזאת דורשת בדיקה מעמיקה מצד הלשכה המשפטית לניגודי עניינים, אישורים ואישור אודות העניין הזה.

מכלוף מיקי זוהר: יש לוחות זמנים?

<שירי שניצקי: אני חושבת שהוועדה תוקם בשבועיים הקרובים, מבחינת הודעה אודות הקמתה של הוועדה.

<שירי שניצקי: מיד לאחר מכן נודיע על הקמתן של שתי הצפוניות.

<שירי שניצקי: זה יקרה גם בטווח זמן של ארבעה שבועות קדימה, לדעתי.

<שירי שניצקי: אני מעריכה ששתי הצפוניות יוכלו לקום בערך באותו זמן משום שרמת הבשלות שלהן דומה ואז שוב סופרים 45 ימים מרגע ההודעה על הקמת הוועדה.

<שירי שניצקי: זה בעיקרון המצב וכמו שאמרתי, ביוני יתקיימו שני כנסים של הסברה, האחד לגבי אזור ירושלים, יהודה ושומרון והשפלה, והשני לגבי אזור המרכז.

מכלוף מיקי זוהר: מה לגבי המלצות הוועדה בעניין החלטות וקריטריונים ברורים בכל מה שקשור לסדרי העדיפויות, ומניעת השפעות של המועצות האזוריות והרשויות המקומיות על אופן ההחלטה?

מכלוף מיקי זוהר: נבחנה הסוגיה הזאת?

מכלוף מיקי זוהר: בדיון הקודם רצינו לקבוע שההחלטות יהיו באמצעות קריטריונים ברורים ולא משהו עמום.

מכלוף מיקי זוהר: וגם לפי סדרי עדיפויות, מן הסתם.

מכלוף מיקי זוהר: ביקשנו לוודא שהוועדות פועלות באופן עצמאי לחלוטין והן לא מושפעות מאף אחד במועצות המקומיות או ברשויות המקומיות שמעורבות באזור הגיאוגרפי בו דנה הוועדה.

מכלוף מיקי זוהר: האם לנושא הזה יש התייחסות?

<שירי שניצקי: אני אעדכן לגבי כל אחד מהדברים ששאלת.

<שירי שניצקי: לגבי קריטריונים ברורים, יצאנו למכרז שאליו מצטרפות שתי חברות ייעוץ לכל שש הוועדות.

<שירי שניצקי: סך הכול מדובר בשמונה יועצים שמצטרפים לשש הוועדות הגיאוגרפיות.

<שירי שניצקי: אנחנו גם נגדיל את זה ככל שהוועדות תוכלנה להתקדם.

<שירי שניצקי: יחד אתם אנחנו מייצרים סל קריטריונים ברורים כפי שציינת, כדי שלא ייווצר מצב שבו כל ועדה מתנהלת בצורה אחרת ויהיה ביניהן חוסר אחידות.

<שירי שניצקי: זה נמצא בתהליכי עבודה מתקדמים גם עולם שינוי הגבולות, גם בעולם חלוקת ההכנסות וגם לעניין איחוד הרשויות, לכשיהיה.

<שירי שניצקי: כל אחד מהפרמטרים האלה מקבל התייחסות נפרדת ואנחנו בהחלט עובדים על כך שתהיה אחידות בכל השש, אבל זה עדיין לא הסתיים וזה בתהליכי עבודה.

<שירי שניצקי: נכון שכבר הוקמה חיפה, וחיפה מלמדת אותנו מניסיונה איך הדברים צריכים להתבצע בשאר המקומות.

<שירי שניצקי: אכן, זה נמצא בראש סדר העדיפויות מבחינתנו.

<שירי שניצקי: לגבי סדרי העדיפויות של הוועדה, כל ועדה גיאוגרפית מתוך השש, לפני שהיא מוקמת היא מקבלת מהמנכ"ל את המנדט שלה, שכולל בדרך כלל בין 12 ל-15 נושאים, שהיא אמורה לעסוק בהם בשנת העבודה הקרובה שלה.

<שירי שניצקי: סדרי העדיפויות מורכבים, בדרך כלל, מכל מיני דברים שנוגעים, למשל, לתביעות בבית המשפט.

<שירי שניצקי: אם הוגש בג"צ, סביר להניח שנושא מסוים יקבל עדיפות, כמו למשל במקרה של קריית גת שהגישה בג"צ.

<שירי שניצקי: הנושא של קריית גת יקבל עדיפות בוועדה של ירושלים, יהודה ושומרון והשפלה.

<שירי שניצקי: דבר נוסף זה החלטות ממשלה.

<שירי שניצקי: סוגיית החלטת הממשלה של המגזר הדרוזי, של 959.

<שירי שניצקי: היא נמצאת בראש סדר העדיפויות של אזור הגליל המערבי וגליל עליון ותחתון, משום שבהחלטת הממשלה הזאת יש ממש סעיף שעוסק בשינוי גבולות מוניציפליים.

<שירי שניצקי: מתוך זה, הנושאים שהוגשו על ידי הרשויות ידונו ראשונים מתוך הבנה שהחלטת הממשלה הזאת חייבת להיות מיושמת.

<שירי שניצקי: דבר נוסף זה סדרי עדיפויות של הממשלה, כמובן.

<שירי שניצקי: לפעמים יש החלטות ממשלה שנוגעות לאוכלוסיות ספציפיות, אם זאת החברה החרדית או המגזר הערבי בכללותו, 922 לצורך העניין.

מכלוף מיקי זוהר: מה לגבי ההשפעות והמעורבות של המועצות והרשויות?

מכלוף מיקי זוהר: האם אתם יכולים למנוע את המעורבות שלהן?

<שירי שניצקי: אני אגיד באופן חד-משמעי שהוועדה עצמה היא ועדה שמתנהלת באופן עצמאי לחלוטין.

<שירי שניצקי: כשרשות מקומית מבקשת להיפגש עם הוועדה, היא לא יכולה לעשות את זה בדלתיים סגורות.

מכלוף מיקי זוהר: כולל החברים בוועדה.

מכלוף מיקי זוהר: החברים בוועדה לא קשורים לרשויות מסוימות?

<שירי שניצקי: החברים בוועדה עוברים תהליך ניגוד עניינים מאוד מאוד מוקפד.

<שירי שניצקי: וכל אדם שמבקש להגיע ולהשתתף כחבר ועדה, חייב לחתום על - - -

מכלוף מיקי זוהר: יפה מאוד.

מכלוף מיקי זוהר: ככל שזה יהיה אובייקטיבי זה יהיה יותר - - -

<שירי שניצקי: זה חייב להיות אובייקטיבי ואין דרך אחרת, וזו גם ועדה מאוד מקצועית, כמו שאמרתי בפעמים הקודמות – כלכלנים, מתכננות, אנשים מהעולם המוניציפלי.

יוסף ג'בארין: אתם שומרים על ייצוג הולם בתוך הוועדה?

<שירי שניצקי: בהחלט.

<שירי שניצקי: אנחנו שומרים על ייצוג הולם.

<שירי שניצקי: כשהוצאנו קול קורא ב-2016 קיבלנו 216 מועמדים שביקשו לקחת חלק בוועדות הללו.

<שירי שניצקי: 100 מתוכם בלבד עברו תנאי סף, אבל רק 10 מתוכם הם מהמגזר הערבי.

<שירי שניצקי: כלומר, רק 10% מתוך ה-100 הם מועמדים שניתן לשבץ אותם בוועדות.

<שירי שניצקי: אני גם אגיד שלגבי נשים, 20 נשים מתוך 100 הגישו ועמדו בתנאי הסף בלבד.

<שירי שניצקי: זאת אומרת שיש 80 גברים, 20 נשים ו-10 בני מיעוטים שהם גברים.

יוסף ג'בארין: קצת בעייתי.

<שירי שניצקי: בהחלט.

<שירי שניצקי: אבל אנחנו עושים כמיטב יכולתנו להגיע למצב שבו יהיה ייצוג הולם בכל אחת מהוועדות, כלומר לפחות נציג אחד מהמגזר הערבי.

<ראסם נאטור: השתתפתי בוועדה האחרונה בחיפה, בוועדה הגיאוגרפית של ג'סר א-זרקא ורציתי להגיד לך איך זה מתנהל.

<ראסם נאטור: זה מתנהל בשקיפות.

<ראסם נאטור: למה?

<ראסם נאטור: כי באים לשם כל הגורמים.

<ראסם נאטור: השתתפתי בוועדה הגיאוגרפית לשינוי גבולות, לא לארנונה, כי בארנונה צריך באמת לקבוע קריטריונים.

<ראסם נאטור: בנושא התכנוני זה קצת אחרת כי יש שם את מינהל התכנון שיש לו עמדה.

<ראסם נאטור: שם הציגו את המצב הקיים לעומת המצב המוצע.

<ראסם נאטור: ישבו שם נציגים מינהל התכנון וכל הרשויות.

<ראסם נאטור: כמו שאמרת, באו נציגים מהרשויות, מהמועצות האזוריות ומהמועצות השכנות והיו מאוד תוקפניים נגד הרצון להרחיב את שטח השיפוט של ג'סר א-זרקא.

<ראסם נאטור: אתה רואה באמת את הכוח של המועצה האזורית והשכנות, אבל מצד שני קמו גורמים כמוני, וגם מינהל התכנון ומשרד הפנים, ואתה רואה שיש שם איזונים ובלמים ולכולם יש שם אפשרות לדבר, להביא חומרים ולהציג.

<ראסם נאטור: לכן, שם צריך פחות קריטריונים.

<ראסם נאטור: אם ניקח את הוועדה השנייה, לחלוקת ארנונה, שם חייבים לקבוע קריטריונים או מדד מסוים שעל פיו הוועדה תעבוד.

<ראסם נאטור: אם לא, זה לא ילך אחרת זה יהפוך לריב של שכנים.

<ראסם נאטור: לדוגמה, בכרמיאל יש אזור תעשייה אבל מסביבה יש חמישה יישובים ערביים שאין להם.

<ראסם נאטור: גם כרמיאל לא יכולה לתת לחמישה ואז יהיה רק ריב של שכנים.

<ראסם נאטור: אם לא ייקבע מדד מסוים, שיהיה מקובל מבחינה כלכלית לחיזוק מעמדן של הרשויות, יהיה מאוד קשה לתפקד כוועדה.

<ראסם נאטור: כולם יהיו צודקים כי זה בסך הכול ריב של שכנים.

<ראסם נאטור: לכן, צריך לקבוע מדד, למשל 10 מטר פר תושב.

<ראסם נאטור: משהו כזה במינימום.

<ראסם נאטור: או מדרגה שנייה של הכנסה ממגורים שלא מארנונה לפי מדד מסוים.

<ראסם נאטור: המדד היום עומד על 30 מטר מרובע פר תושב בישראל לאזרחים היהודים, לאזרחים הערבים הוא עומד על 5.7.

<ראסם נאטור: נניח שהמדד המינימלי צריך להיות 10 ואי אפשר לעשות מקפצה של אלפים.

<ראסם נאטור: מדד של 10 מטר פר תושב חייב להיות לכל יישוב מהמגזר הערבי, אחרת היישוב לא יכול לתפקד.

<ראסם נאטור: זה מדד שאפשר לחיות אתו.

מכלוף מיקי זוהר: בכל מגזר באשר הוא, שיהיה מינימום 10 מטרים.

<ראסם נאטור: משהו כזה.

<ראסם נאטור: לקבוע.

<ראסם נאטור: צריכה לקום ועדה ולקבוע מדד, אחרת תהיה רק התכתשות.

<ראסם נאטור: אני אומר לך שזה מה שקורה עכשיו בקדמת גליל.

<שירי שניצקי: אני חושבת שזה הרבה יותר מורכב מזה.

<שירי שניצקי: אם אפשר להתייחס למה שאתה אומר, ראסם.

<שירי שניצקי: זה הרבה יותר מורכב מזה.

<שירי שניצקי: מאוד קל להגיד שחייבים להיות 7 מטר מסחר, תעשייה ושירותים לכל תושב.

<שירי שניצקי: אני אתן לך דוגמה ממבשרת ציון.

<שירי שניצקי: במבשרת ציון המצב מאוד-מאוד גרוע.

<שירי שניצקי: יש שם 2 מטר לתושב של מסחר, תעשייה ושירותים.

<שירי שניצקי: כלומר, זה הרבה הרבה מתחת למה שאתה מציין.

<שירי שניצקי: לדעתי יש גם רשויות במגזר הערבי שמצבן יותר טוב מאשר במבשרת ציון.

<שירי שניצקי: זה כורך בתוכו את סוגיית התכנון ואת סוגיית המימוש.

<שירי שניצקי: גם כשמתכננים היום ומממשים – אתה ממשרד הכלכלה יודע יותר טוב מכולם – גם כשמתכננים ומדברים על תכנון של 200 מטר רבוע מסחר, המימוש של זה יהיה לרוב הרבה פחות.

<ראסם נאטור: נניח שאני יושב-ראש ועדה ונתנו לי את טורעאן, טבריה וגליל תחתון ואני רוצה להחליט.

<ראסם נאטור: על מה אני אחליט?

<ראסם נאטור: איך אני אחליט?

<ראסם נאטור: על פי מה?

<שירי שניצקי: אנחנו מנסים לייצר איזשהו סל של קריטריונים שבאמת נבחנים.

<שירי שניצקי: למשל, האיתנות הכלכלית של הרשות המקומית, הסוציו-אקונומי שלה, שיעור הארנונה שלה למגורים, התעריפים שם.

<שירי שניצקי: לראות מה אפשר בכלל לחלק.

<ראסם נאטור: זה מה שאני אומר, שבוועדה שקובעת את הארנונה חייבים לקבוע קריטריונים ברורים שיעברו ועדה, אחרת יהיה תוהו ובוהו.

<שירי שניצקי: אני מסכימה אתך.

מכלוף מיקי זוהר: הוועדה דיברה בדיון הקודם על המלצה לשר לפעול להרחבת תחומי הוועדות הגיאוגרפיות לפריסה של כ-18 מחוזות, כדי לאזן מבחינת הצרכים של כל הרשויות המקומיות.

מכלוף מיקי זוהר: מה לגבי זה?

מכלוף מיקי זוהר: איפה עומד הנושא הזה?

<שירי שניצקי: בפעם הקודמת, כשהצגנו את האופן שבו חילקנו את המדינה לשש הוועדות הגיאוגרפיות – אני אזכיר כדי שנוכל להיות באותו עמוד – דיברנו על זה שחייבים ליצור מצב שבו לכל ועדה גיאוגרפית יהיו מספיק משאבים לחלק.

<שירי שניצקי: אם נחלק את כל המדינה ל-18 אזורים, כל אזור יהיה מאוד קטן יחסית, יהיו בו פחות משאבים לחלק ויהיה בו מגוון לא גדול של רשויות מקומיות שונות.

<שירי שניצקי: אנחנו צריכים גם עיריות, גם מועצות אזוריות וגם מועצות מקומיות.

<שירי שניצקי: לרוב עיריות תהיינה יותר חזקות כלכלית, למועצות אזוריות יש יותר שטח והן תהיינה גם קצת יותר חזקות כלכלית והמועצות המקומיות תהיינה לרוב עם מעט שטח ועם מעט כלים כלכליים.

<שירי שניצקי: לכן, אם נחלק 257 רשויות ל-18 אזורים, בחישוב פשוט מדובר על כ-17-15 רשויות לוועדה וזה ממש ממש מעט.

מכלוף מיקי זוהר: אז היום, במצב הנוכחי, לפי שישה אזורים, אנחנו מדברים על כ-50-45 רשויות.

<שירי שניצקי: כן, בין 30 ומשהו ל-45.

<שירי שניצקי: זה גם מאפשר לוועדה לעבוד לאורך זמן.

מכלוף מיקי זוהר: הבנתי.

מכלוף מיקי זוהר: מה בנוגע לעיקרון ההסתגלות?

מכלוף מיקי זוהר: האם הנושא הזה ירד מהפרק?

<שירי שניצקי: תוכל בבקשה להסביר למה הכוונה?

<שירי שניצקי: שרשות מקומית מאבדת מההכנסות שלה והיא מקבלת פיצוי על זה?

מכלוף מיקי זוהר: שאנחנו נותנים לה כמה שנים זמן להסתגל ואז לא עשינו כלום, עשינו ועדה שהיא בעצם אוויר.

<שירי שניצקי: בסדר גמור.

<שירי שניצקי: במסגרת חוק התקציב האחרון אושרה הקרן לצמצום פערים.

מכלוף מיקי זוהר: אני אישרתי אותה בוועדת הכספים.

<שירי שניצקי: 500 מיליון שקלים הוקצו לטובת הקרן הזאת וחצי מתוכם, 250 מיליון שקלים הוקצו לרשויות שנפגעות מאובדן מעמד עיר העולים.

<שירי שניצקי: ביניהן גם דימונה ורשויות כמו באר שבע.

מכלוף מיקי זוהר: אני מכיר, אני מכיר.

מכלוף מיקי זוהר: אני עסקתי בחוק הזה ואישרתי אותו בוועדת הכספים.

<שירי שניצקי: אני מנסה להמחיש את הנקודה שאנחנו באמת מאמינים שרשויות חזקות, שיכולות לחלק הכנסות, צריכות לעשות את זה וזה בהחלט משהו שאנחנו מקדמים ומאמינים בו.

<שירי שניצקי: גם השר שלנו מקדם את הנושא הזה ללא שום ספק.

<שירי שניצקי: העניין הוא שרשות מקומית באמת מתקשה לאבד את כל ההכנסות שלה או חלק ניכר מהן בבת אחת.

<שירי שניצקי: עיקרון ההסתגלות, שאתה מדבר עליו, הוא בעצם לאפשר לרשות מקומית לחלק את מה שהיא צריכה לחלק תוך פריסה כמו של אשראי, אבל פריסה של חלוקת הכנסות.

<שירי שניצקי: במקרים כמו דרום השרון – דרום השרון ואלעד הגיעו להסכמה על חלוקת הכנסות.

<שירי שניצקי: דרום השרון מחלקת לאלעד 3.5 מיליון שקלים בשנה, מחצית ממה שהמחצבה של נחשונים מכניסה לה בארנונה.

<שירי שניצקי: דרום השרון מספיק חזקה והיא לא צריכה את ההסתגלות הזאת כי היא יכולה לאבד 3.5 מיליון שקלים בשנה מבלי לפגוע, חלילה, בשירותים שהיא מספקת לתושביה.

<שירי שניצקי: לכן, כאן אין עיקרון הסתגלות.

<שירי שניצקי: דוגמה אחרת היא רמת נגב.

<שירי שניצקי: הוועדה אז המליצה על הסתגלות של שלוש שנים והגדלה של הסכומים ככל שהזמן עובר, אבל אחרי שלוש שנים היא מחלקת את כל הסכום שהיא צריכה לחלק.

<שירי שניצקי: זה משהו שהוועדה ראתה לנכון ליישם אותו וגם השר ראה לנכון לתת לרמת נגב להסתגל לחלוקת ההכנסות שלה.

מכלוף מיקי זוהר: אני מכיר את העניין הזה, אבל המונח עיקרון ההסתגלות יכול להיות לעשר שנים והוא יכול להיות לשלוש שנים.

<שירי שניצקי: הוא לא עשר שנים.

<שירי שניצקי: הוא לא עשר שנים.

מכלוף מיקי זוהר: האם בדיונים הללו נלקח בחשבון שעיקרון ההסתגלות בעצם מעקר את המהות של הוועדה, לפחות לטווח הקרוב?

<שירי שניצקי: אני מאמינה שכל מקרה לגופו ייבחן באופן נפרד.

<שירי שניצקי: יש רשויות שיכולות לעמוד בזה בקלות ויש רשויות שלא יכולות לעמוד בזה.

<שירי שניצקי: במקרה של ברנר, שאמורה לחלק את ההכנסות מבסיס תל-נוף, שגם הייתה עיר עולים וממש עכשיו איבדה את מעמדה, עיקרון ההסתגלות, לצערנו הרב, בלתי נמנע בגלל שהיא פשוט איבדה את מעמד עיר העולים שלה והיא לא יכולה לחלק בבת אחת את כל הסכום שהיא הייתה אמורה לחלק.

מכלוף מיקי זוהר: האם במשרד הפנים יש כבר מסקנות שקודם כל, בראש סדר העדיפויות נמצאת חלוקת ההכנסות ורק אחר כך החלוקה הגיאוגרפית?

<שירי שניצקי: שינוי הגבולות, אתה מתכוון?

מכלוף מיקי זוהר: כן.

מכלוף מיקי זוהר: יש את חלוקת ההכנסות ויש את החלוקה הגיאוגרפית.

מכלוף מיקי זוהר: הוועדה המליצה שקודם כל ידונו בנושא ההכנסות ורק אחר כך בנושא הגיאוגרפי, כלומר לקדם קודם כל את ההכנסות כי זה משהו שהוא חמצן לנשימה לרשות והנושא הגיאוגרפי זה עתודות קרקע שהן חשובות, כמובן, לא פחות.

מכלוף מיקי זוהר: האם סדר העדיפויות הוא כזה, כלומר קודם הכנסות ואחר כך גיאוגרפי?

<שירי שניצקי: אם זה בסדר, אני אספר לך על מה שהיה אתמול.

<שירי שניצקי: במקרה הייתי באיזשהו יום עיון שארגנו מספר ארגונים של החברה האזרחית באזור הדרום לגבי יישום חלוקת ההכנסות בדרום.

<שירי שניצקי: פרופ' ערן רזין, שהוא אחד האנשים היותר מוכרים בתחום הזה, בעצם אמר שם אמירה מאוד מעניינת, שלדעתו שינוי גבולות מוניציפילי דווקא מצליח לחזק את הרשות המקומית באופן הרבה יותר קונקרטי ומידי מאשר חלוקת הכנסות, משום שחלוקת הכנסות שמה את הרשות המחלקת במקום שבו, רק אם היא מעוניינת לחלק ורוצה לעשות את זה, ברוב טובה היא באמת מחלקת.

<שירי שניצקי: לפעמים, לצערנו הרב, אנחנו לא מספיק חזקים בזה, ואני מודה שמשרד הפנים חייב לוודא ולעשות פיקוח ורגולציה עד שרשות מקומית חייבת לחלק את ההכנסות לפי צו שר הפנים.

<שירי שניצקי: במקרה של רמת נגב, לצערנו הרב, בשנים 2016-2015 הם לא חילקו הכנסות לשגב שלום ולנווה מדבר ורק אחרי התערבותו של שר הפנים החליטה הרשות המקומית שהיא כן מוכנה, לפי צו שר הפנים, לחלק את ההכנסות לשגב שלום ולנווה מדבר.

<שירי שניצקי: לכן, האמירה של כבודו היא אמירה שיכולה להיות נכונה כשהרשות המקומית המחלקת באמת עושה את מה שהיא צריכה לעשות ופועלת על פי החוק.

<שירי שניצקי: לפעמים, אם משנים גבולות ומעבירים נכס שיכול לחזק את הרשות המקומית ולהגדיל את הכנסותיה, כמו שקרה בירוחם, למשל, שקיבלה את עיר הבה"דים אליה לשטחה, היא יכלה לגבות את ההכנסות באופן מידי וישיר והדברים מתנהלים אחרת.

מכלוף מיקי זוהר: אני אחדד את הדברים.

מכלוף מיקי זוהר: אם החלוקה הגיאוגרפית יש בה משמעות כספית, ברור שהיא צריכה להיות באותו סדר עדיפויות כמו הנושא של ההכנסות.

מכלוף מיקי זוהר: ברור שאם אנחנו מעבירים מבחינה מוניציפלית מבנה מרשות אחת לרשות אחרת, זה סוג של הכנסה כלכלית מידית.

מכלוף מיקי זוהר: זה אותו דבר, מבחינתי.

מכלוף מיקי זוהר: אבל אני אומר שבראש סדר העדיפויות אני חושב שצריך להיות העניין הכספי, כדי להיטיב עם הרשויות החלשות שיצליחו סוף סוף להוציא חלק מהאזרחים שלהם ממעגלי עוני, מחינוך ברמה ירודה, מרווחה ברמה ירודה וכדומה.

מכלוף מיקי זוהר: גירעונות, כמובן.

מכלוף מיקי זוהר: לכן אני חושב שהעניין הכספי יש לו משמעות.

מכלוף מיקי זוהר: נניח שנתנו שטח גיאוגרפי לרשות שאין לה שקל, והיא בעצם בגירעון.

מכלוף מיקי זוהר: מה היא תעשה?

מכלוף מיקי זוהר: היא לא יכולה אפילו לתכנן אותו.

מכלוף מיקי זוהר: אין לה כסף אפילו לתכנון.

מכלוף מיקי זוהר: אז מה נתנו לה?

מכלוף מיקי זוהר: נתנו לה שטח בלי ממשות?

מכלוף מיקי זוהר: אנחנו צריכים לאפשר קודם כל את הכלים וכמו שאומרים, אם אין קמח אין תורה.

מכלוף מיקי זוהר: קודם כל לתת את הכסף ואחר כך גם לתת את המוצר עצמו כדי לפתח אותו ולשבח אותו.

יוסף ג'בארין: אני מניח שזה היה הרעיון של אותה ועדה קבועה, שדנה גם בזה וגם בזה.

יוסף ג'בארין: שתהיה לה הסתכלות.

<שירי שניצקי: אמת.

<שירי שניצקי: היא גם יכולה לעסוק במקביל, זאת אומרת שהיא יכולה ממש בדיון אחד לעסוק בארבעה נושאים שונים.

מכלוף מיקי זוהר: בסדר, אז השאלה היא האם זהו סדר העדיפויות.

<שירי שניצקי: סדר העדיפויות, כפי שציינתי לפני כן, הוא סוגיה של בג"צים, החלטות ממשלה, סדרי עדיפויות של הממשלה, כפי שהיא רוצה לקדם אותם ודברים שנמצאים בראש סדר העדיפויות של שר הפנים לפי הנחיתו והמנכ"ל.

מכלוף מיקי זוהר: טוב.

מכלוף מיקי זוהר: אז הוועדה שוב ממליצה לשר הפנים להעמיד את חלוקת ההכנסות בראש.

יוסף ג'בארין: איך זה עובד עכשיו עם קרן הארנונה הממשלתית?

יוסף ג'בארין: שניהם מתקדמים עכשיו בו זמנית?

מכלוף מיקי זוהר: כן.

מכלוף מיקי זוהר: קרן הארנונה כבר אושרה בוועדת הכספים וכבר מתקדמת.

מכלוף מיקי זוהר: ב-2017 היא כבר פעילה לחלוטין.

מכלוף מיקי זוהר: בכל שנה שתחלוף הקרן הזאת תתמלא ביותר כסף מאחר והיא מתחילה עם סכום מסוים והיא הופכת להיות משהו אחר כי אנחנו לוקחים יותר כסף מהרשויות המקומיות החזקות ומעבירים את זה לחלשות.

מכלוף מיקי זוהר: זה נעשה מידי שנה, על פי עיקרון ההסתגלות כלומר לא במכה אחת אלא בתהליך.

יוסף ג'בארין: אחד הנושאים שאני מטפל בהם הוא האזור של ואדי ערה.

יוסף ג'בארין: הייתה אליי פנייה בנושא המחצבה שם, מחצבת ורד.

יוסף ג'בארין: תוכלי לעדכן?

<שירי שניצקי: הוועדה של אזור חיפה עוסקת בסוגיית מחצבת ורד.

<שירי שניצקי: היא הוקמה בנובמבר והיא כבר עובדת חצי שנה בראשותו של מר עמרם קלעג'י.

<שירי שניצקי: אחד הנושאים הוא סוגיית חלוקת ההכנסות ממחצבת ורד, שמי ששותפים לאזור הזה הם מנשה, חריש, ערערה וגם כפר קרע, אם אני לא טועה.

<ראסם נאטור: ובסמת-טבעון.

<שירי שניצקי: לא.

<שירי שניצקי: לדעתי בסמת-טבעון לא קשורים לאזור הזה.

<ראסם נאטור: בסמת-עירון, לא טבעון.

<שירי שניצקי: מעלה עירון.

<שירי שניצקי: בסמת-טבעון קשורה דווקא לאזורים אחרים.

<שירי שניצקי: היא עוסקת יותר באזור זבולון.

<שירי שניצקי: היא לא קרובה לשם.

<ראסם נאטור: בסמת-עירון.

<שירי שניצקי: זה נקרא מעלה עירון.

יוסף ג'בארין: יש מעלה עירון, שזה לכיוון מגידו ויש בסמת-עירון שזה האזור של אום אל קוטוף וברטעה והיישובים הללו.

<שירי שניצקי: אז אני לא מכירה את זה בשם הזה.

<שירי שניצקי: בסדר.

<שירי שניצקי: קוראים לזה בסמה, נכון.

<שירי שניצקי: אז גם בסמה ואני מתקנת.

<שירי שניצקי: הוועדה התחילה מאזור בז"ן בתחילת עבודתה, עברה יותר דרומה באזור המחוז, הגיעה לג'סר, כמו שעדכן ראסם, ולדעתי בשבועות הקרובים היא אמורה להתחיל לעבוד גם על אזור חריש.

<שירי שניצקי: היא תעסוק במחצבת ורד ובחלוקת ההכנסות וגם בבקשה של חריש לשנות את הגבולות המוניציפיליים שלה מול מנשה.

<שירי שניצקי: לדעתי גם ערערה ביקשה לשנות גבולות מוניציפליים, כמו גם בסמה.

<שירי שניצקי: גם סוגיית מעלה עירון אמורה להיכנס לתוך העניין הזה בהמשך הדרך.

<שירי שניצקי: זה יקרה ממש בזמן הקרוב ואם תרצה עדכון ישיר ואנשי קשר בוועדה עצמה, אני אשמח לעזור.

יוסף ג'בארין: כן, אני אשמח.

<ראסם נאטור: באזור התעשייה מנשה יש חתימה של כפר תאכל, בסמה ואום אל פחם.

<ראסם נאטור: זה אזור תעשייה משותף עם עירון, 800 דונם.

<ראסם נאטור: אני מקווה שהם יביאו כסף ואז זה גם יביא הכנסות.

יוסף ג'בארין: ראשי הרשויות הערביות פנו אליי והם רוצים להציג את הטענות שלהם מול הוועדה.

יוסף ג'בארין: יש תת-ועדה?

יוסף ג'בארין: איך זה עובד?

<שירי שניצקי: לא, אין תת-ועדה.

<שירי שניצקי: יש ועדה שמתכנסת בכל שבוע ועוסקת בנושא שונה, כמו שממש ציינתי לפני דקה.

<שירי שניצקי: היא יכולה לעסוק בשלושה-ארבעה נושאים שונים ביום.

<שירי שניצקי: כרגע היא באמת עסקה בבז"ן, בזבולון, ברכסים, בג'סר ובחוף כרמל והיא יורדת ממש לאט-לאט לאזור הדרומי של המחוז הזה ותעסוק בחריש ונגזרותיה, במחצבת ורד ובמנשה ממש בקרוב.

מכלוף מיקי זוהר: אוקיי.

מכלוף מיקי זוהר: שאלה אחרונה.

מכלוף מיקי זוהר: הוועדה המליצה לפעול לתאם פגישות ומפגשים של יושבי-הראש עם ראשי הרשויות, כדי שימפו גם את הצרכים ויבינו את טענות הרשות.

מכלוף מיקי זוהר: מה בנושא הזה?

<שירי שניצקי: האופן שבו הוועדה הזאת מקבלת את משימותיה הוא ישירות ממנכ"ל המשרד.

<שירי שניצקי: זאת אומרת שאם רשות מקומית שלא הגישה בקשה עדיין, בקעה אל גרביה לא הגישה בקשה לאזור חיפה, אם היא מעוניינת לקדם בקשה כלשהי, היא צריכה לפנות למשרד הפנים, למנכ"ל, ולהגיש בקשה.

<שירי שניצקי: יש ממש קריטריונים מסודרים שנמצאים באתר המשרד שלנו ואנחנו עוזרים להגיש את הבקשות, להכין מפות וכולי.

<שירי שניצקי: במקרה כזה המנכ"ל צריך להחליט האם הוא מרחיב את המנדט הקיים ומשלב את הנושא החדש בתוך הוועדה.

<שירי שניצקי: לאחרונה הרחבנו את המנדט כאשר זבולון, בשמת-טבעון וקריית טבעון ביקשו שטח אז הרחבנו את המנדט בהקשר הזה.

<שירי שניצקי: זה משהו שקשור גם למטה אשר, אבל בעיקרון יושב-ראש ועדה לא יכול להחליט על דעת עצמו שהוא מטיל על עצמו לעסוק בנושא מסוים, משום שהוא האיש שדן בנושא, הוא חייב לקבל את הנושא הזה מטעם מנכ"ל משרד הפנים.

<שירי שניצקי: לכן ההצעה הזאת קצת מתנהלת אחרת.

מכלוף מיקי זוהר: אוקיי.

מכלוף מיקי זוהר: סיכום – הוועדה מברכת על עבודת ועדת הגבולות וחלוקת ההכנסות ועל הקמת הוועדות הנוספות, וקובעת כי מעתה מנהלת תחום שינוי הגבולות והכנסות תעדכן את הוועדה מידי מספר שבועות על הקמת ועדות נוספות וכדומה, ומודה לגברת שירי שניצקי על העדכון הפורה והמעמיק.

יוסף ג'בארין: זאת אחת הישיבות הכי קצרות שחוויתי.

מכלוף מיקי זוהר: הוועדה קוראת למשרד הפנים לשוב ולבחון את עיקרון ההסתגלות.

מכלוף מיקי זוהר: הוועדה חוזרת ומבקשת וקוראת לשר הפנים להעמיד בראש סדר העדיפויות את סוגיית חלוקת ההכנסות ורק לאחריה את החלוקה הגיאוגרפית, אלא אם כן יש בה משמעות כספית.

מכלוף מיקי זוהר: הוועדה מודה למשתתפים והישיבה נעולה.